Erdő Péter

Erdő Péter  magyar római katolikus pap, bíboros, prímás, teológus, kánonjogász, egyetemi tanár, a Magyar Tudományos Akadémia rendes tagja, a Szent István Tudományos Akadémia elnöke, 1998 és 2003 között a Pázmány Péter Katolikus Egyetem rektora. 1999-től 2002-ig a Székesfehérvári egyházmegye segédpüspöke, 2002-től az Esztergom-Budapesti főegyházmegye érseke, 2003-tól Magyarország prímása és a pápaválasztó bíborosi testület tagja. 2005-től 2015-ig a Magyar Katolikus Püspöki Konferencia elnöke volt. 2005-től 2016-ig az Európai Püspöki Konferenciák Tanácsának (CCEE) elnöke.

Pályafutása 
Erdő Péter felmenői között voltak kisnemesi származású katona-székelyek, így kerültek a székely szimbólumok, a Nap és a Hold bíborosi címerébe is. Hatgyermekes értelmiségi családban született dr. Erdő Sándor és Kiss Mária első gyermekeként. 1970-ben érettségizett a budapesti Piarista Gimnáziumban. Ugyanebben az évben felvételt nyert az esztergomi Érseki Papnevelő Intézet növendékei közé, és az Esztergomi Hittudományi Főiskola hallgatója lett. Egy évvel később elöljárói a budapesti Központi Papnevelő Intézetbe küldték, és a Pázmány Péter Katolikus Egyetemen (PPKE) folytatta teológiai tanulmányait. Itt szerezte meg 1975-ben a licenciátust, 1976-ban pedig a teológiai doktorátust (PhD).

1977 és 1980 között Rómában a Pápai Magyar Intézet ösztöndíjasaként a Lateráni Pápai Egyetemen kánonjogot tanult, itteni tanulmányai befejezéseként kánonjogi doktorátust szerzett. 1983-ban habilitált (PPRK HTA) a budapesti Római Katolikus Hittudományi Akadémián. 1995-ben és 1996-ban kutatói ösztöndíjas volt Berkeleyben, a Kaliforniai Egyetemen. 2003. október 10-én védte meg akadémiai doktori disszertációját. 2005-től 2015-ig a Pázmány Péter Katolikus Egyetem államilag elismert egyházi egyetem nagykancellárja volt.

A Magyar Tudományos Akadémia 2007. május 7-én a 177. közgyűlésen levelező taggá választotta. Személyével nemzetközi hírű egyházjogász lett tagja az Akadémiának, amelynek dísztermében „A kánonjogi esetmegoldás módszere a kései középkorban” címmel november 29-én tartotta meg székfoglaló előadását. A Magyar Tudományos Akadémia 2013-ban rendes tagjává választotta.

Egyházi tisztségei és fontosabb megbízatásai 
1975. június 18-án szentelte pappá Lékai László Budapesten, a Bakáts téri templomban. Ezt követően 1977-ig káplán volt Dorogon.

1980 és 1986 között teológiai tanár volt az Esztergomi Hittudományi Főiskolán, 2010-ben a főiskola nagykancellárja. 1986 és 1988 között a Gregoriana Pápai Egyetem megbízott tanára, 1988 és 2002 között pedig meghívott professzora. Ugyancsak 1988 és 2002 között egyetemi tanár, tanszékvezető a Pázmány Péter Hittudományi Akadémián, amely 1992 óta a Pázmány Péter Katolikus Egyetem Hittudományi Karaként működik. 1996 és 1998 között dékáni, majd 1998-tól 2003-ig a Pázmány Péter Katolikus Egyetem rektori tisztségét töltötte be. 2003-ig elnöke volt az egyetem 1996-ban alapított Kánonjogi Posztgraduális Intézetének is.

1976-tól az esztergomi Érseki Főszentszék kötelékvédője, 1980-tól jegyzője, bírája, 1994–1995-ben az Esztergomi Érseki Bíróság helynöke volt. 1994 és 1998 között az Esztergom-Budapesti főegyházmegye püspöki helynöke. 1986-tól a Magyar Katolikus Püspöki Konferencia egyházjogi bizottságának titkára. Pápai prelátus (1990), apostoli protonotárius (1994).

Püspöki pályafutása 
1999. november 5-én II. János Pál pápa Puppi címzetes püspökévé és székesfehérvári segédpüspökké nevezte ki Takács Nándor, akkori székesfehérvári megyés püspök mellé, majd 2000. január 6-án Rómában, a Szent Péter-bazilikában püspökké szentelte.

2002. december 7-én újabb megbízatást kapott: a pápa az Esztergom–Budapesti főegyházmegye főpásztori székébe helyezte át, ünnepélyes prímási, érseki beiktatására 2003. január 11-én került sor. Esztergom 82. érseke, érseki címerében a székely nemzet címerére utaló Nap és Hold, valamint az égi trónuson ülő Szűz Mária látható a gyermek Jézussal, ami a Magyarok Nagyasszonyának ősi ábrázolása az esztergomi kódexben. Néhány hónap elteltével, 2003. szeptember 28-án a Bíborosi Kollégium tagjává nevezték ki, II. János Pál pápa a 2003. október 21-ei konzisztóriumon kreálta bíborossá. Első címtemploma a Szent Balbina-templom volt, amelyet 2004. március 9-én vett birtokba Rómában. 2003-tól a Katolikus Nevelés Kongregációja és a Pápai Törvénymagyarázó Tanács, 2004-től az Apostoli Szignatúra Legfelsőbb Bírósága, 2005-től az Istentiszteleti és Szentségi Kongregáció tagja.

2005. szeptember 7-én megválasztották a Magyar Katolikus Püspöki Konferencia elnökévé (és ezzel együtt a Pázmány Péter Katolikus Egyetem nagy-kancellárjává), ugyanez év október 6-án pedig az Európai Püspöki Konferenciák Tanácsának elnökévé. 2011 szeptemberében ismét őt választották meg az Európai Püspöki Konferenciák Tanácsa (CCEE) elnökévé a következő öt évre. Nyelvismerete latin, német, olasz, francia, spanyol és angol.

Az Inside the Vatican című vatikáni témákkal foglalkozó angol nyelvű katolikus folyóirat a katolikus egyház legjelentősebb személyiségeiről minden évben tízes listát készít. 2006-ban az európai katolikus vezetők kategóriában a megtisztelő listát Erdő Péter bíboros, Magyarország prímása vezette. Az amerikai Newsweek magazin egy 2009 júliusában megjelent cikkében többek között Erdőt is XVI. Benedek pápa egyik lehetséges utódjának tartotta. XVI. Benedek pápa 2013. februári lemondása után Erdő Péter neve is felmerült a lehetséges utódok között, mint az egyik legfiatalabb a 117 pápaválasztásra jogosult 80 évnél fiatalabb bíboros között. Az olasz Il Foglio napilap „A magyar teológus, Európa evangelizátora” címmel jelentetett meg egy Erdő Péter bíborosról szóló cikket, az esélyes pápajelöltekről szóló sorozatában. Az olasz politikai elit újságjának számító lap XVI. Benedek „természetes utódjának” nevezte Erdő Pétert. Az olasz Il Foglio, Il Messaggero és a Corriere della Sera után a német Die Welt is XVI. Benedek esélyes utódai között említette.

2013 októberében Ferenc pápa kinevezte a püspöki szinódus következő évre tervezett III. rendkívüli közgyűlése főrelátorává. Majd 2014. november 21-én Ferenc pápa a XIV. rendes püspöki szinódus főrelátorává nevezte ki.

2015-ben lejárt a Magyar Katolikus Püspöki Konferencia elnöki megbízatása, amely a szabályok szerint már nem volt meghosszabbítható.

A Santa Balbinát 2023. március végén bezárták a rossz műszaki állapota miatt, emiatt másik címtemplomot jelöltek ki számára, a Santa Francesca Romana-bazilikát.

Tudományos és közéleti tevékenysége 

Tudományos szakterülete az egyházjog, illetve a középkori kánonjogtörténet és egyháztörténet. Aktív résztvevője a nemzetközi kánonjogi tudományos közéletnek, nemzetközi tudományos testületek elnökségi tagja: Consociatio Internationalis Studio Iuris Canonici Promovendo (Róma), Stephan Kuttner Institute of Medieval Canon Law (München), valamint Associatio Winfried Schulz (Berlin). Vendégprofesszorként meghívást kapott Buenos Airesbe (Pontificia Universidad Católica Argentína, 1996), valamint Rómába (Pápai Lateráni Egyetem, 1997). 2001-től a European Academy of Sciences and Arts (Salzburg) tagja.

Több folyóirat és kiadványsorozat alapítója, elindítója, illetve szerkesztője: Folia Theologica, Folia Canonica, Kánonjog, Teológia (1996 és 1998 között), Studia Theologica Budapestinensia, Bibliotheca Instituti Postgradualis Iuris Canonici, Pázmány Könyvek. Szerkesztő-, illetve tudományos bizottsági tag az alábbi folyóiratoknál és kiadványoknál: Communio (nemzetközi katolikus folyóirat, Budapest), Revista Española de Derecho Canónico (Salamanca), Magyar Felsőoktatás (Budapest), Bulletin of Medieval Canon Law (München–Róma), Amateca Teológiai Kézikönyv Sorozat (Milánó, magyar kiadásban: Szeged), Forum Canonicum (Lisszabon), Forum Iuridicum (Varsó).

A katolikus egyház képviseletében részt vett a vallásszabadsággal és az egyházakkal kapcsolatos törvényelőkészítő munkában, valamint az egyházi delegáció tagjaként közreműködött több, Magyarország és az Apostoli Szentszék közötti megállapodás előkészítésében. 1990 és 2001 között több állami felsőoktatási testület – egyebek mellett a Magyar Rektori Konferencia elnöksége és a Felsőoktatási és Tudományos Tanács –, valamint kuratórium tagja.

2011-ben az Apostoli Szentszék a Vatikán apostoli vizitátoraként a perui Limába küldte, hogy a helyi pápai egyetemmel kialakult feszültségek feloldására tanulmányozza a lehetőségeket.

Az Erdő bíboros elnöklete alatt álló püspöki konferencia közéleti megnyilvánulásaiban rendszerint a katolikus egyház mérsékelt konzervatív álláspontját képviselte. 2008-ban, amikor a szocialista-szabaddemokrata koalíció az egészségügy részben piacalapú reformját kezdeményezte, a katolikus püspöki kar a szakszervezetekkel együtt ellenezte ezt. 2009-ben, a gazdasági világválság idején aggodalmát fejezte ki a megszorítások valamint az adósságcsapdába került emberek kapcsán. A püspöki konferencia nyilatkozataiban ellenezte a művi meddővé tételt és az abortusztablettát. A püspöki kar vezetőjén keresztül kiállt az európai egységért, a magyar katolikus kultúráért, és elítélte az antiszemitizmust.

2011. március 18-án a strasbourgi bíróság Nagykamarájának a Lautsi-ügyben meghozott ítélete kimondta, hogy nem sérti a lelkiismereti szabadsághoz való jogot az az olasz törvény, amely előírja, hogy az ország minden tantermében legyen feszület. Ezzel kapcsolatban Erdő Péter a CCEE elnökeként közleményt adott ki, amelyben Európa győzelmének nevezte a bíróság döntését.

Főbb művei 
Tudományos munkájának eredményeként eddig mintegy 250 tanulmánya és 20 kötete jelent meg.
 Az ókeresztény kor egyházfegyelme (Szent István Társulat, Budapest, 1983, )
 Az Egyházi Törvénykönyv – A Codex Iuris Canonici hivatalos latin szövege magyar fordítással és magyarázattal (Szent István Társulat, Budapest, 1985, 2001 )
 Jövőnket építjük. Emlékkönyv az Esztergomi Papnövendékek Magyar Egyházirodalmi Iskolája fennállásának 150 éves évfordulójára; szerk. Erdő Péter; Esztergomi Papnövendékek Magyar Egyházirodalmi Iskolája, Esztergom, 1985
 Erdő Péter–Hans Heimerl: Újítások az egyházi perjogban; ford. Kerekes Károly; Szent István Társulat, Budapest, 1985
 L'ufficio del primate nella canonistica da Graziano ad Uguccione da Pisa (Róma, 1986)
 Bevezetés a kánoni jogba. Bevezető ismeretek, általános szabályok; PPRKHA, Budapest, 1989 (A Pázmány Péter Római Katolikus Hittudományi Akadémia kiadványai)
 A tanító és megszentelő egyház. A tanítói és a megszentelői feladat gyakorlásának egyházjogi szabályai; PPRKHA, Budapest, 1989 (A Pázmány Péter Római Katolikus Hittudományi Akadémia kiadványai)
 A jogok védelme az egyházban. Büntetőjog, perjog; PPRKHA, Budapest, 1990 (A Pázmány Péter Római Katolikus Hittudományi Akadémia kiadványai)
 Introductio in historiam scientiae canonicae (Róma, 1990, spanyol kiadás: Buenos Aires, 1993, bővített olasz kiadás: Róma, 1999)
 Egyházjog (Szent István Társulat, Budapest, 1992, )
 Egyház és vallás a mai magyar jogban (Schanda Balázzsal, Szent István Társulat, Budapest, 1993, )
 Latin-magyar egyházjogi kisszótár, Márton Áron Kiadó, 1993, 
 Teológus az Egyházban. Emlékkönyv Gál Ferenc 80. születésnapja alkalmából; szerk. Fila Béla, Erdő Péter; Márton Áron, Budapest, 1995 (Studia theologica Budapestinensia)
 Az egyházjog teológiája – Intézménytörténeti megközelítésben (Szent István Társulat, Budapest, 1995,  olasz kiadás: Torino, 1996, német kiadás: Münster, 1999, spanyol kiadás: Budapest, 2002)
 Egyházjogi alapismeretek. Általános szabályok. Házasságjog; 2. átdolg. kiad.; Jel, Budapest, 1996
 Egyházi alkotmányjog; 2. átdolg. kiad.; Jel, Budapest, 1996 
 Bonn-Budapest. Kanonistische Erträge einer Zusammenarbeit (szerkesztő, Würzburg, 1997)
 Az egyházi törvénykönyv. A Codex iuris canonici hivatalos latin szövege magyar fordítással és magyarázattal; szerk., magyarázat Erdő Péter.; 3. bőv. kiad.; Szent István Társulat, Budapest, 1997
 Az egyházjog forrásai. Történeti bevezetés (Szent István Társulat, Budapest, 1998, , 9789633610077, német kiadás: 2002)
 Ferenczy Rita–állay Márta: Egyházjogi alapismeretek. Erdő Péter művei alapján; Szent István Társulat, Budapest, 2000 (Bibliotheca Instituti Postgradualis Iuris Canonici Universitatis Catholicae de Petro Pázmány nominatae I. Institutiones)
 Egyházjog a középkori Magyarországon (Osiris, Budapest, 2001, , 9789633798775)
 Az egyházi törvénykönyv. A Codex iuris canonici hivatalos latin szövege magyar fordítással és magyarázattal; szerk., ford., magyarázat Erdő Péter; 4. jav. és bőv. kiad.; Szent István Társulat, Budapest, 2001
 Eschatologie und Jahrtausendwende. 2. Deutsch-Ungarischer Theologentag. Budapest, 3. März 2000; szerk. Erdő Péter, Rózsa Huba; Márton Áron, Budapest, 2001 (Studia theologica Budapestinensia, 26.)
 A magyar katolikus egyház 1945-től 1965-ig. Teológiai Tanárok Konferenciája, Budapest, 2001. január 29-31.; szerk. Erdő Péter; Márton Áron, Budapest, 2001 (Studia theologica Budapestinensia)
 Bűn és isteni irgalom mint a mai ember problémája. A Pázmány Péter Katolikus Egyetem és a Babeş-Bólyai Tudományegyetem teológiai karainak 2001. november 28-án, Budapesten tartott konferenciája előadásai; szerk. Erdő Péter; Márton Áron, Budapest, 2002 (Studia theologica Budapestinensia)
 Tanulmányok a magyarországi egyházjog középkori történetéről. Kéziratos kódexek, zsinatok, középkori műfajok; szerk. Erdő Péter; Szent István Társulat, Budapest, 2002 (Bibliotheca Instituti Postgradualis Iuris Canonici Universitatis Catholicae de Petro Pázmány nominatae III. Studia)
 Teología del derecho canónico. Una aproximación histórico-institucional; Akadémiai, Budapest, 2002
 Territorialità e personalità nel diritto canonico ed ecclesiastico. Il diritto canonico di fronte al terzo millennio. Atti dell'XI Congresso internazionale di diritto canonico e del XV Congresso internazionale della Società per il diritto delle chiese orientali. Budapest, 2-7 settembre 2001 / Territoriality and personality in canon law and ecclesiastical law. Canon law faces the third Milennium. Proceedings of the 11th International Congress of Canon Law and of the 15th International Congress of the Society for the Law of the Eastern Churches; szerk. Erdő Péter, Szabó Péter; Szent István Társulat, Budapest, 2002
 Egyházjog; 3. átdolg., bőv. kiad.; Szent István Társulat, Budapest, 2003 (Szent István kézikönyvek)
 Gondolatok a Kármel tiszteletére; Sarutlan Karmelita Nővérek, Magyarszék, 2003 
 Hivatalok és közfunkciók az Egyházban, Szent István Társulat, Budapest, 2003, 
 Az Európai Unió kibővítése. Remények és aggodalmak a magyar egyház számára; Szent István Társulat, Budapest, 2004 (Haza a magasban)
 Kirchenrecht im mittelalterlichen Ungarn. Gesammelte Studien; Frank & Timme, Berlin, 2005 (Aus Religion und Recht)
 Egyházjog; 4. jav. kiad.; Szent István Társulat, Budapest, 2005 (Szent István kézikönyvek)
 Eucharisztia. Az áldozat, a találkozás és a jelenlét szentsége. Levél az Esztergom-Budapesti Főegyházmegye papjaihoz, híveihez és minden itt élő, jóakaratú emberhez. Budapest, 2005. szeptember 16.; Szent István Társulat, Budapest, 2005
 Hit, erkölcs, tudomány (Erdő Péter-Schweitzer József-Vizi E. Szilveszter, Éghajlat Könyvkiadó, Budapest, 2006, )
 Misszió a városért. Katekézis a Szent István-bazilikában; Új Ember, Budapest, 2006 
 Az élő egyház joga (összegyűjtött tanulmányok, Szent István Társulat, Budapest, 2006, )
 Geschichte der Wissenschaft vom kanonischen Recht. Eine Einführung (Berlin, 2006)
 Mission et culture (Új Ember Kiadó, Budapest, 2007, )
 Jöjj el, Urunk, Jézus! Adventi elmélkedések; Jel, Budapest, 2008 + 2 CD
 Storia delle fonti del diritto canonico (Velence, 2008)
Történelmi és európai dilemmák a 21. század elején II. XVI. Benedek, Erdő Péter írásai / Hit, értelem és egyetem. XVI. Benedek pápa beszéde a tudományos élet képviselőivel történt találkozásakor a Regensburgi Egyetem nagy aulájában. 2006. szeptember 12. kedd; ford. Schulek-Tóth Ferencné / Erdő Péter: Az elvek és az élet dinamikája az új antropológiai helyzetben. Válaszkeresés korunk kihívásaira; Pázmány Egyetem eKiadó, Budapest, 2008
 Le sacré dans la logique interne d'un système juridique. Les fondements théologiques du droit canonique; franciára ford. Cécile Le Lay; L'Harmattan, Paris, 2009 (Ouverture philosophique)
 Naplójegyzetek Szent Pál évében; Szent István Társulat, Budapest, 2009
 Naplójegyzetek a papság évében; Szent István Társulat, Budapest, 2010
 Proceedings of the thirteenth International Congress of Medieval Canon Law. Esztergom, 3-8 August 2008 / ed. by Peter Erdö and Sz. Anzelm Szuromi; Biblioteca Apostolica Vaticana, Città del Vaticano, 2010 (Monumenta iuris canonici Series C Subsidia)
 A család Isten tervében. Katekézis a Család évében; Szent István Társulat, Budapest, 2011
 Egyház, kultúra, társadalom. Beszédek, interjúk, írások; Szent István Társulat, Budapest, 2011
 A bűn és a bűncselekmény. A két alapvető fogalom viszonya az egyházi jog tükrében; Szent István Társulat, Budapest, 2013 (Pázmány könyvek sorozat) )
 Youcat. A katolikus egyház ifjúsági katekizmusa. XVI. Benedek előszavával és Erdő Péter ajánlásával; ford. Kerényi Dénes; Kairosz, Budapest, 2013
 Egyházjog; átdolg. Szuromi Szabolcs Anzelm; 5. jav. kiad.; Szent István Társulat, Budapest, 2014 (Szent István kézikönyvek)
 Az íjászok és a hajítógép-kezelők büntetése. Adalékok a kánonjogi szövegmagyarázat és esetmegoldás történetéhez; MTA, Budapest, 2014 (Székfoglalók a Magyar Tudományos Akadémián)
 Jog, kánonjog, kultúra egy új antropológiai helyzet küszöbén; MTA, Budapest, 2014 (Székfoglalók a Magyar Tudományos Akadémián)
 Codex iuris canonici; szerk., ford., magyarázat írta Erdő Péter; 5. átdolg. kiad.; Szent István Társulat, Budapest, 2015
 Litterae apostolicae motu proprio datae Mitis iudex Dominus Iesus quibus canones codicis iuris canonici de causis ad matrimonii nullitatem declarandem reformantur Franciscus; ford. Erdő Péter; Szent István Társulat, Budapest, 2015
 Jog az egyház hagyományában és életében; Szent István Társulat, Budapest, 2016
 Youcat. A katolikus egyház ifjúsági katekizmusa. XVI. Benedek előszavával és Erdő Péter ajánlásával; ford. Kerényi Dénes; 2. jav. kiad.; Kairosz, Budapest, 2016
Az egyházjog lelke. Kánonjog a társadalomban és a hívő közösségben; Szt. István Társulat, Budapest, 2021
Beszélgetések a hitvallásról és a tízparancsolatról; Szt. István Társulat, Budapest, 2021
Beszélgetések az imádságról és a szentségekről; Szt. István Társulat, Budapest, 2021
Nagyböjt és húsvét járvány idején. Beszédek a Magyar Katolikus Rádióban; Új Ember–Magyar Kurír, Budapest, 2021

Díjai, elismerései 
 Több egyetem díszdoktora: Institut catholique de Paris (1995), a kolozsvári Babeș–Bolyai Tudományegyetem (2001), a Lublini Katolikus Egyetem (2004), a müncheni Lajos–Miksa Egyetem (Ludwig-Maximilians-Universität, 2007) 
 Dorog (2003), Esztergom (2006. október 23. – a Szent Adalbert Központ felújításáért), valamint Makranc (2007) települések díszpolgára
 A Magyar Pálos Rend konfrátere (2004)
 Stephanus-díj (1997)
 A Magyar Köztársasági Érdemrend tisztikeresztje (1998)
 Szent István Tudományos Akadémia tagja (1998) 
 Galileo Galilei-díj, Pisa (1999)
 Fraknói Vilmos-díj (2004)
 Bonifác-érem (2008)
 A Piarista rend konfrátere (2009)
 Ezüst Corvina kitüntetés (2013); az egyik legmagasabb kitüntetés a Budapesti Corvinus Egyetemen (BCE)
 Ferencváros díszpolgára (2013)
 Széchenyi-díj (2016)
 Megbékélési és együttműködési-díj (2016)
 Magyar Szent István-rend (2017)

Jegyzetek

Források

További információk 
 A Magyar Katolikus Püspöki Konferencia honlapja
 Péter Cardinal Erdő, Catholic-Hierarchy 
 Péter Cardinal Erdő, cardinalrating.com
 Esztergom-Budapesti Főegyházmegye, esztergomi-ersekseg.hu
 A Magyar Tudományos Akadémia levelező tagja, mta.hu
 Cigánypasztorációs konferencia Dobogókőn – interjú Erdő Péter bíborossal, radiovaticana.va
 Húsvét: a Feltámadás ünnepe Erdő Péter – Mindentudás egyeteme II. szemeszter, 2003.04.14., mindentudas.hu
 A kopott reverendától a szentszék lábáig, origo.hu
 , hetedhethatar.hu
 Erdő Péter: Az evangelizáció része a cselekvés, jokortv.hu
 Dr. Erdő Péter szentbeszéde az újságírókért tartott szentmisén (2013.01.24), youtube.com
 Erdő Péter bíboros, prímás érsek karácsonyi üzenete 2012. december (video), youtube.com
 Pápaesélyesként emlegetik Erdő Pétert, index.hu
 A zsidóság ismeretéről és a keresztények egységéről, esztergomi-ersekseg.hu
 Hálaadó Szentmise a Szentatyáért (Erdő Péter szentbeszéde – 2013.02.24
 Erdő Péter szerint alap, hogy netező pápa legyen , mno.hu
 Erdő Péter: Egyház, kultúra, társadalom, In: Magyar Kurír, 2011.12.06
 Csak a kegyelem. Bartha Szabó József és Jezsó Ákos beszélgetése Erdő Péterrel az egyházról, hazánkról, a családról és a társadalomról; Válasz, Budapest, 2003, 
 Prímás-érseki beiktatás. Esztergom, 2003. Erdő Péter prímás, érsek beiktatása; szerk. Török József; Szent István Társulat, Budapest, 2003
 Hitem: kegyelem. Erdő Péter bíborossal beszélget Kuzmányi István; Kairosz, Budapest, 2008 (Miért hiszek?)
 Magyarország és a római Szentszék. Források és távlatok. Tanulmányok Erdő bíboros tiszteletére; szerk. Tusor Péter; MTA–PPKE "Lendület" Egyháztörténeti Kutatócsoport–Gondolat, Róma–Budapest, 2012 (Bibliotheca Historiae Ecclesiasticae Universitatis Catholicae de Petro Pázmány Nuncupatae Ser. 1. Collectanea Vaticana Hungariae Classis 1.)
 Initio non erat nisi gratia. Ünnepi kötet dr. Erdő Péter tiszteletére 60. születésnapja alkalmából; Szent István Társulat, Budapest, 2012
 Robert Moynihan–Viktoria Somogyi: La fiamma della fede. Un dialogo con cardinale Péter Erdő; Libreria Editrice Vaticana, Città del Vaticano, 2015
Szarvas István:Erdő Péter: az audiovizualitás felé erősen eltolódott az emberek közti kommunikáció Hetedhéthatár 2018 12. 08.

Kapcsolódó szócikkek 
 Magyar római és görögkatolikus püspökök listája
 Jogtörténet

|}

1952-ben született személyek
Élő személyek
Székesfehérvári segéd- és koadjutor püspökök
Esztergom-budapesti érsekek
Magyar bíborosok
Magyar vallás- és egyháztörténészek
MTA-tagok
Magyar egyetemi, főiskolai oktatók
Pázmány Péter Katolikus Egyetem
Széchenyi-díjasok
Magyar poliglottok
Stephanus-díjasok
Fraknói Vilmos-díjasok
Magyar kánonjogászok
Esztergom díszpolgárai
Budapesten született személyek
Piarista diákok
A Magyar Szent István Rend kitüntetettjei
Budapest IX. kerületének díszpolgárai